Morten Messerschmidt (DF), 2009-03-26:
Tak, formand.
Hvorfor minder udenrigsministerens ord mig slående om Chamberlains betragtninger efter sin fredsaftale med Hitler, peace in our time, troen på, at blot man har et papir, hvorpå der står fred, så får man fred?
Det gør de, fordi det er præcis den samme situation, vi befinder os i med hensyn til den tyrkiske regering, som naturligvis alt andet lige er et noget mere venligt stemt regime end det, som Chamberlain havde indgået en aftale med.
Og jeg undrer mig over, at udenrigsministeren næsten ikke, for ikke at sige slet ikke, svarer på den del af forespørgslen, som handler om, hvorvidt Tyrkiet i øjeblikket bevæger sig bort fra EU eller i retning af EU.
Han berører overhovedet ikke den islamiseringsproces, som i øjeblikket er i gang under AK-regeringen - ud over dommen fra højesteret.
Udenrigsministeren berører selvfølgelig forfatningsændringen og siger, at den er positiv.
Men er det ubetinget positivt, at AK-regeringen som led i sit islamiske kvindesyn nu mener, at kvinder skal ind i en særlig bestemmelse i forfatningen, som handler om sådan særlig beskyttelsesværdige grupper, herunder børn, handicappede og lignende?
Er det i virkeligheden ikke et forslag, som ligger fuldstændig i forlængelse af det, vi for få år siden hørte fra samme Erdogan, om sex uden for ægteskab, der også skulle være kriminelt, forudsat at man altså var gift med en anden?
Det er fuldstændig den samme islamiske tankegang, som vi her ser fra Erdogans parti, som når Erdogan udsteder censurforbud mod videnskabelige magasiner, der bringer et billede af Charles Darwin på forsiden, fordi han efter regeringens opfattelse har været grundlaget for den kreationisme, som man betragter som i strid med islam.
Eller hvorfor nævner man ikke de 254 journalister, som alene sidste år blev retsforfulgt af regeringen, heraf 44 alene efter den artikel 301, som udenrigsministeren nævner, men som det tyrkiske retsvæsen altså stadig væk forholder sig til, bruger, anvender, sigter og dømmer folk efter?
Tyrkiet er på vej væk fra EU.
Man har ligestillet de islamiske og de sekulære skoler, når det kommer til optag på universiteterne.
Man har fjernet det gamle forbud mod det islamiske hovedtørklæde, som går helt tilbage til kemalismens start, helt tilbage til tiden lige efter første verdenskrig.
Man har på linje med det, der foregår i alle andre muslimske lande, valgt at forbyde restauranter at udskænke alkohol i 62 ud af Tyrkiets 81 provinser.
Område for område minder Tyrkiet mere om det Mellemøsten, vi kender, end om det EU, vi nu engang er.
Derfor er vi i Dansk Folkeparti voldsomt skeptiske over for at fortsætte den optagelsesproces, man har sat i gang.
Og vi insisterer på, at hvis man vil dette ideologiske projekt, må det i det mindste sikres, at befolkningerne får det endelige ord.
Lige så vel som at præsident Sarkozy i Frankrig har lovet franskmændene en folkeafstemning, bør den danske regering også love danskerne, at hvis man fortsætter med dette hovedløse projekt, jamen så bliver det danskerne, der får den endelige afgørelse ved en folkeafstemning.
Det er det eneste rigtige.
Jeg skal derfor her indledningsvis på vegne af Dansk Folkeparti fremføre følgende:
Forslag til vedtagelse »Folketinget konstaterer, at Tyrkiet med sit historiske, politiske og kulturelle baggrund afviger mærkbart fra de øvrige af EU’s medlems- og ansøgerlande.
Endvidere konstaterer Folketinget, at Tyrkiet igennem de seneste år har gennemgået en udvikling væk fra det sekulære udgangspunkt, idet der henvises til forholdene for minoriteter, for ytringsfriheden, for ligestillingen og for demokratiet.
På den baggrund opfordrer Folketinget regeringen til i EU at modarbejde processen med henblik på optagelse af Tyrkiet i EU og kræver, at regeringen som led i en eventuel optagelse af Tyrkiet som medlem af EU udskriver folkeafstemning herom.«